El 28 de setembre de 2017 va ser aprovat pel congrés de Diputats el Pacte d'Estat contra la violència de gènere (PEVG).
Aquest Pacte inclou mesures per pal·liar i incidir sobre la violència de gènere en tots els àmbits de la societat, fita que requereix un gran consens i compromís institucional, polític i social.
A Catalunya, la segona Enquesta de violència masclista, constata que més de 20.000 dones del nostre país pateixen assetjament sexual a la feina cada any, una xifra intolerable en una societat avançada i democràtica.
Una xifra molt elevada però encara lluny de la realitat, donades les dificultats existents per conèixer i quantificar aquest tipus de violència.
Aquestes obstacles per identificar l'abast real d'aquest fenomen, han posat de manifest la necessitat d'avançar en el coneixement dels processos, situacions i entorns en els quals es produeix l'assetjament sexual i per raó de sexe, així com la seva repercussió i impacte en el benestar i la trajectòria professional de les dones.
La Direcció General d'Igualtat té entre les seves prioritats la lluita contra la violència masclista a l'àmbit laboral i, a través de l'Àrea d'Igualtat d'Oportunitats, desenvolupa anualment actuacions d'assessorament, prevenció i actuació davant l'assetjament sexual i per raó de sexe a la feina.
A principis de 2019 es va sumar al PEVG per tal de reforçar i ampliar les seves polítiques contra la violència envers les dones a l'àmbit laboral.
En aquest marc ha desenvolupat un seguit de mesures dirigides a conscienciar i a formar sobre la gravetat d'aquest fenomen i les seves repercussions en la salut i el treball de les dones, així com a crear nous recursos que facilitin l'actuació davant de situacions d'assetjament.
Les dones migrades treballadores de les cures i de la llar han estat les destinatàries d'una part important de les actuacions portades a terme durant 2019.
Aquestes treballadores pateixen de manera molt intensa el pes de les economies informals que es reflecteix en la manca de contracte, les jornades no regulades i una major exposició a les violències masclistes.
Per abordar la qüestió, l'Àrea d'Igualtat d'Oportunitats ha realitzat una sèrie d'accions encaminades avançar en el coneixement i identificació de les situacions de violència masclista que pateixen aquestes treballadores, fruit de les quals ha estat la creació de nous materials que proporcionen accés a recursos d'informació per a aquest col·lectiu i milloren la protecció dels seus drets.
Per altra banda, i per tal d'avançar en consciència social envers la violència masclista a l'àmbit laboral, així com en el coneixement d'aquest problema, s'ha elaborat material gràfic d'informació i sensibilització sobre què és, com identificar i com actuar davant l'assetjament sexual i per raó de sexe en el lloc de treball, del que s'ha fet una àmplia difusió, i s'ha organitzat una exitosa jornada divulgativa, celebrada el dia 8 de novembre de 2019 a l'Auditori CaixaForum de Barcelona, que va comptar amb la participació de persones expertes d'alt nivell acadèmic, jurídic i professional.
Tanmateix, el finançament del Pacte d'Estat ha permès la creació d'una nova línia de subvencions, per a programes de lluita contra la violència sexista al lloc de treball, que ha permès finançar un total de 17 entitats amb un import de 127.133 €.